樂府古題序 苦樂相倚曲
作者：元稹
朝代：唐

paragraphs: 古來苦樂之相倚，近於掌上之十指。
君心半夜猜恨生，荆棘滿懷天未明。
漢成眼瞥飛燕時，可憐班女恩已衰。
未有因由相決絕，猶得半年佯暖熱。
轉將深意諭旁人，緝綴瑕疵遣潛說。
一朝詔下辭金屋，班姬自痛何倉卒。
呼天撫地將自明，不悟尋時暗銷骨。
白首宮人前再拜，願將日月相輝解。
苦樂相尋晝夜間，燈光那有天明在。
主今被奪心應苦，妾奪深恩初爲主。
欲知妾意恨主時，主今爲妾思量取。
班姬收淚抱妾身，我曾排擯無限人。